送趙推官持檄之興國
作者：許及之
朝代：宋

paragraphs: 趙君派自天源來，細考衡茅無此才。
文章决科特餘事，幕府官業何壯哉。
論事不愁開口屢，直道馳驅羞詭遇。
尺伸如可寸枉施，寧脫青衫故園去。
宗廟之寶森璵璠，諸公爭欲出我門。
極知胸中有定力，未肯叱馭隨王尊。
楚狂凉凉莫宜世，一笑相逢有初契。
尊酒論文情益親，但不同姓實兄弟。
文昌堂前汝水東，萬頃烟雨時濛濛。
向來簇坐覓新句，多少行人圖畫中。
君今胡爲事行李，著身翻在圖畫裏。
捧檄王事不可遲，何况堂中老親喜。
喜君問道康廬旁，過家上冢還不妨。
再拜松楸有心事，孟母卜鄰今更良。
了却癡兒紛案牘，回首廬山真面目。
喚起三年夢中意，想見詩成清可掬。